Source: https://www.ginn.press/news/biele-kone-pod-koberec
Timestamp: 2018-12-17 09:23:06+00:00
Document Index: 2457733

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

Najvyšší súd upratuje po Finančnej správe: 1 227 podnikateľov - šups pod koberec | Ginn [sk]
Najvyšší súd upratuje po Finančnej správe: 1 227 podnikateľov - šups pod koberec
Sudkyňa Z. Ďurišová: “Žaloba sa zamieta!” Nič sa preverovať nebude!
Dátum: 25.3.2015, o 19:00h, Autor: Lenka Dale
Chodba Najvyššieho súdu SR, krátko pred vynesením rozhodnutia 18.3. 2015
Lenka Dale, GINN: “Ako môžete tvrdiť, že pravosť uniknutého zoznamu je nepotvrdená?”
Právnička Fin. správy: Ticho, pozerá na zeme.
Lenka Dale, GINN: Prečo klamete?
Právnička Fin. správy: Ticho, pozerá, do zeme.
Lenka Dale, GINN: “Odkiaľ podľa vás viem, kto mal kedy daňovú kontrolu? No lebo som tie uniknuté dokumenty preverovala, lebo som kontaktovala ľudí z nich a to potvrdili!”
Právnička Fin. správy: “Nenatáčate ma dúfam. Nenatáčajte ma, teraz nevykonávam svoju profesiu!”
Daňové tajomstvá? Interné informácie? Na Finančnej správe ich úniky neriešia!
Najvyšší súd mal pred niekoľkými dňami na stole poriadnu kauzu. Ešte v decembri 2013 sa dostali do redakcie GINN údaje z interného prostredia Finančnej správy SR. Získali sme prehľad o tom, kto mal daňovú kontrolu, videli sme firmy, ktoré preverovali kvôli podozreniam z neplnenia povinností a súčasťou bol aj Zoznam Bielych koní, teda nastrčených ľudí vo firmách, ktoré vskutočnosti riadi niekto iný. Vážna vec a hotová sodoma gomora čo sa týka ochrany daňových tajomstiev. Okamžite sme kontaktovali vedenie Finančnej správy, ktoré na túto závažnú skutočnosť jednoducho nereagovalo. Kontaktovali sme však aj ľudí z firiem, ktorých dokumenty o kontrolách unikli. “Áno, mali sme kontrolu. Odkiaľ to viete?” “Čo vy s tým máte spoločné? Áno, údaje sú pravdivé,” odpovedali oslovení… Jedine Veľvyslanectvo Ruskej federácie na Slovensku nechalo citlivé preverovanie o nepriznaní DPH ich obchodného partnera bez odpovede napriek niekoľkým komunikáciám. Tak sme časť úniku - Zoznam “Bielych koní” vo verejnom záujme zverejnili tu. Je v ňom 1227 podnikateľov a 3389 firiem.
Kriminálny úrad FS vedenie “Bielych koní” potvrdil, Fin. správa poprela!
Po zverejnení došlo k očakávej reakcii: ľudia zo Zoznamu sa nahnevali, začali sa brániť a žiadať zodpovednosť - niektorí sa začali súdiť, či popodávali trestné oznámenia. Štyri žaloby - každá samostatne - skončili na Najvyššom súde. Stanovisko konečne musela zaujať aj Finančná správa a Kriminálny úrad FS. A teraz čítajte ako si odporujú:
Kriminálny úrad FS sa od vytvorenia zoznamu dištancoval. Potvrdil však jeho existenciu! Uviedli, že KÚ FS ako štátny orgán so zákonnou pôsobnosťou na odhaľovanie daňovej a colnej trestnej činnosti má prístup do viacerých databáz. A - “Automatizovaný informačný systém finančnej správy obsahuje subsystém s názvom “biele kone” spravovaný finančným riaditeľstvom.” Vec teda zhodili na Finačné riaditeľstvo, ale databázu potvrdili.
A čo na to právna zástupkyňa Finančnej správy na Najvyššom súde uviedla? “Kriminálny úrad prekročil svoje právomoci!” Nuž, iste, keďže FS SR aj v jej zastúpení uviedla, že “v súčasnosti FR SR nerealizuje a ani v minulosti nerealizovala nijaké vedenie zoznamov formálne označených ako “Zoznam bielych koní” v zmysle evidenčnej činnosti.” Právna zástupkyňa Finančnej správy dookola na súde opakovala, že “Existencia Zoznamu bielych koní je sporná!” Nuž, Finančná správa verzus Kriminálny úrad FS.
Bývalý eštebák za Kriminálny úrad vysvetľuje, že “biele kone” nie sú kone ale motýle
“Prečo som na tom Zozname? Normálne fungujem vo vlastnej firme, som aj nonstop na telefóne pre klientov a nie som žiadny kôň. Nech mi to vysvetlia,” takmer plakala podnikateľka zo Zoznamu v telefóne.
“Žiadam, aby mi vysvetlili prečo som na takomto zozname, nech dajú moje meno preč a potom nech sa zodpovedajú aj za únik a poškodenie mena,” uviedol ďalší podnikateľ L. Klein, ktorého žalobu aj Najvyšší súd riešil.
A kým Finančná správa sa tvári, že zoznam vlastne neexistuje, Kriminálny úrad ich v stanovisku zvláštne ukľudňuje. Stanovisko vypracoval bývalý riaditeľ Kriminálneho úradu FS Jozef Luterán a Miroslav Kriak - bývalý príslušník ŠTB a neskôr SIS, ktorý prípad za KÚ FS vybavoval a v stanovisku uviedli - pozor: “Je irelevantné, či sa databázy označujú ako napríklad databáza “XB”, “biele kone”, “žlté motýle”, “čierne bociany” a podobne.”
Najvyšší súd: Rýchlo strčme kauzu pod koberec!
A ako rozhodol a prešetril vec Najvyšší súd v zložení Zuzana Ďurišová - predsedníčka Senátu, Peter Paluda a Jana Henčeková? Nuž, nie tak transparentne a výbojne ako je verejnosť pri týchto menách zvyknutá. Veru nie. Doslova zamietli prípad pod koberec! Odmietli predvolať funkcionárov Kriminálneho úradu FS aj ľudí z Finančného riaditeľstva,ktorí so Zoznamom podľa zistení naposledy pracovali. Najvyšší súd nechcel ozrejmiť, čo zaradenie ľudí do Zoznamu v praxi znamená a neprešetril, že ľudia z neho - bez zdôvodnenia o zaradení do takejto škandalóznej databázy - sú znevažovaní a diskriminovaní v podnikaní… že privádzajú napríklad svojich partnerov k daňovým kontrolám za to že s nimi obchodujú a tým o nich vlastne prichádzajú… Najvyšší súd úplne zavrel oči nad tým, že niečo také sa v štátnej inštitúcii bez zdôvodnenia vedie a ešte to aj uniká na verejnosť! 1 227 ľudí sa môže úplne oprávnene cítiť v zmysle demokratických štandardov dotknutými zneužívaním verejnej moci. Ďalších niekoľko miliónov môže dúfať, že sa na nejakom Zozname raz neocitnú…. “Žaloba sa zamieta!” vyhlásila predsedníčka Senátu Zuzana Ďurišová bez akejkoľvek snahy o zistenie pozadia kauzy. Odôvodnenie Rozhodnutia zverejníme hneď po jeho vyhotovení.
Po samoúnose a samobitke je tu možno aj samovytvorenie databázy a samoúnik….
“Isteže som sklamaný z rozhodnutia súdu, ale ideme ďalej. Mám už síce svoj vek, ale snáď sa spravodlivosti dožijem. Verím tomu,” vyhlásil podnikateľ L. Klein, ktorého žalobu NS SR zamietol. Advokát poškodených Michal Mandzák vypracúva podanie na Ústavný súd za zlé rozhodnutie súdu a hovorí: “Napadnuté rozhodnutie nie je v súlade s judikatúrou Európskeho súdu pre ľudské práva v Štrasburgu, ktorú by mali súdy na Slovensku rešpektovať.”
Mimochodom, právna zástupkyňa Finančnej správy po verdikte v jej prospech okamžite zmizla a nechcela sa podeliť o svoju pre Najvyšší súd a Finančnú správu “presvedčivú argumentáciu”.
Nuž, asi Zoznam, na ktorý môžete kliknúť - ani neexistuje. Však mali sme už na Slovensku samoúnos, samobitku, môže byť aj možno samovytvorenie a samoúnik databáz nakoniec.
GINN: biele kone podľa uniknutého zoznamu FS
GINN: Zoznam daňových subjektov, kde sú biele kone
GINN: Žaloby na Finančnú správu
Trend: Biele kone na súde
Miroslav Kriak - ŠTBák v službách Finančnej správy